Uncategorized – toortsie.com
April 17, 2019 April 20, 2019 ~ Toortsie	~ 36 Kommentaar
Die aanloop tot die storie: Hoofstuk 1; Hoofstuk 2; Hoofstuk 3; Hoofstuk 4
Ek kan nie help om stilweg te glimlag en so ‘n effense krul in my toon te voel terwyl ek ‘n slukkie van my Shandy drink nie. Om die waarheid te sê, vanaand voel ek eintlik lus vir iets sterkers. Sowaar, slim het sy baas gevang. Uiteindelik.
Faantjie kon sy geluk nie glo dat soveel vaardige ouens hier bymekaar is nie, presies die tipe manne wat hy soek vir sy bedrywighede: ‘n recce, ‘n sjinees en ‘n kok wat kap en toor met messe dat jou oë behoorlik uithang, ‘n jong man met ‘n bakkie, wat duidelik wil bewys dat hy betroubaar is, sy seksie Soufie aan sy sy, ‘n klompie doeanemanne wat altyd op die uitkyk is vir ‘n los gelukkie, Batman met ‘n lyf so glad soos ‘n paling, ‘n wyse kroegman. Wat meer wil jy hê?
Faantjie het sy planne mooi agtermekaar en verduidelik vir die span mense wat hy in gedagte het. Hulle oë blink behoorlik, hier is groot opwinding op pad, opwinding soos wat mans daarvan hou. Hulle gaan sakke vol geld maak.
Die plan werk so: Faantjie het kontak met ‘n boer net anderkant die grens in Botswana se kant, met baie wild. Die boer is ook altyd op die uitkyk vir ‘n bietjie los geld, warm geld, maar jy moet dit nie hard noem nie. Hy het die wild en die drade tussen sy plaas en Suid-Afrika is juis nie meer so goed nie. As hulle saamstaan en die diere op ‘n manier in Suid-Afrika kan kry, kan hulle hier ‘n fantastiese restaurant begin. Hulle kan goed geld maak!
Die manne babbel, almal het goeie idees van hoé om dit te doen.
‘n Dag of wat later is die hele span manne deur die grenspos Botswana toe. Soufie is ook by. Hulle geniet die dag by die boer. Daar word koedoes gejag. Die boer se werkers slag die koedoes af en hang dit uit sodat die vleis ‘n bietjie droër kan word. Daardie aand word daar groot vuur gemaak in die Botswanabosveld. Daar word gebraai, wildslewer word op die vuur gaargemaak. Die voggies vloei mildelik. Soufie het groot werk om te doen, sy flirt by die regte mense.
Die volgende oggend laai hulle die bokke agterop my bakkie, dit word met seil toegemaak. Nou volg die gevaarlike deel, ons moet ongemerk deur die doeane kom.
Weer eens is Soufie die troefkaart, sy maak die doeanemanne se harte sag. Natuurlik het Faantjie ook hier en daar ‘n vriend in die doeanekantoor. Sonder te veel moeite glip ons deur, en ‘n sug van verligting glip oor ons lippe.
Dis ongeveer vyf kilometer verder wat die skok op ons wag. PADBLOKKADE! Oral waar jy kyk staan manne in blou. Daar is selfs ‘n helikopter wat bokant ons bakkie draai!
Ons is uitgevang! Hierdie is tronksake.
Vir jare al is Faantjie besig met sy bedrywighede en kry die polisie hom nie vasgetrek nie. Hulle weet ook dat hy helpers het by die doeane, maar hy is net te glad.
Hierdie was ‘n set.
Ek, die recce, die kroegman, een of twee van die doanemanne en Soufie, kan jy glo, is almal lede van die SA Intelligensiediens. Hierdie was ‘n beplande ding om vir Faantjie vas te trek. Die Sjinees, die kok en Batman was ingevoer om Faantjie se belangstelling te lok.
Toe ons gehoor het van die probleem by Fort Matlaputla, kon ons dit gebruik as lokaas. As Faantjie sou sien hoe knap ons is, sou hy dalk aan die aas byt.
Hy het gebyt.
Vanaand sit ons heerlik hier in Platjan se kroegie, ons kan net nie ophou gesels oor ons avontuur nie, maar veral nie oor ‘n ou skelm en sy trawante wat uiteindelik vasgekeer is nie.
En ja, hierdie hele storie is deel van Toortsie se verbeelding en ook deel van ‘n Lê jou Eier uitdaging deur Hester Lee Nel.
Volg die hele storie HIER.
April 12, 2019 April 12, 2019 ~ Toortsie	~ 24 Kommentaar
April 9, 2019 April 7, 2019 ~ Toortsie	~ 19 Kommentaar
April 5, 2019 April 5, 2019 ~ Toortsie	~ 13 Kommentaar
Ek weet Finnige word eintlik met ‘n V geskryf, maar hierdie Frikkie is regtig Finnig, daarom Finnige Frikkie.
Die waarheid is, dat Frikkie eintlik baie skaam is, glad nie vinnig waar dit meisies aangaan nie. Ag, en hy wil so graag ‘n ou meisiemaatjie van sy eie hê. Ai tog, hy is net so vol fiemies, ‘n mens kan amper nie met hom huishou nie. Met elke liewe meisie wat iemand aan hom wil voorstel, sien hy fout.
Een dag, dit was ‘n Vrydag, sien hy ‘n fraaie vroutjie en besluit net daar om vir haar flikkers te gooi. Sy het hom regtig stief behandel, só stief dat hy besluit het om dit maar eerder te los. Eintlik wou hy sê, ‘fonteintjie, uit jou drink ek nie weer nie’, maar sy pa het altyd gesê ‘n mens weet nooit, jy mag nie so sê nie, en nooit is ‘n lang tyd, hoor!
Die rede hoekom sy so snaaks met hom was, was nie omdat sy nie van hom gehou het nie, die liewe Fredelina. Die ding was dat hulle familie was van Adam se kant af, en sy is bang vir ‘n introuery, die oumense het altyd gesê ‘n mens moet versigtig wees. Al het sy eintlik baie van hom gehou, moes sy maar sterk wees. Aan die ander kant sê tannie Ella dat hierdie konneksie al so ver is, dit sal nie meer saakmaak nie. Die Bybel sê mos dis net broers en susters wat nie mag trou nie, niggies en nefies mag, en Fredelina en Frikkie is baie verder familie as dít, blykbaar agter-agterkleinniggie en neef.
Maar ja, die kys is nou uit, maar wie weet wat die toekoms inhou en of Frikkie weer uit die Fredelina-fonteintjie sal drink?
Idiome met ‘n F.
Nog eende en al daardie derglike dinge
April 4, 2019 April 4, 2019 ~ Toortsie	~ 18 Kommentaar
Terwyl ek nou oor eende praat en probeer om nie die dam onder die eend uit te ruk nie, voel ek wel om so te doen. ‘n Mens kan praat en praat en praat, maar vir party ouens is jou gepratery net soos water op ‘n eend se rug, maar na die tyd sal hulle hulle skouers in onskuld ophaal en die skuld op iemand anders plaas. Plaas dat hulle besin eer hulle begin, maar luister sal hulle nie.
Dis soos om jou geboortereg vir ‘n pot lensiesop te verkoop, sinneloos, as ek my opinie mag gee, maar soms het jy eenvoudig nie ‘n keuse nie en moet jy eerder tevrede wees met ‘n halwe eier as ‘n hele dop. Dit is natuurlik so dat erfgeld swerfgeld is, en as jy nou nog die elmboog lig so saam met die swerwery, mag dit gou wees dat Jy net mooi met niks sit nie en begin terughunker na die vleispotte van Egipte, maar soos almal maar baie goed weet, is dit dan heeltemal te laat.
Die probleem is, skoonheid vergaan, maar deug bly staan en al is jy nou ‘n lelike eentjie, maar jou verstand gebruik, kan jy baie ver in die lewe kom as jy wil, want sukses het niks met skoonheid te doen nie. Natuurlik kan die mooies onder ons ook suksesvol wees, veral as hulle hulle verstand gebruik.
Maar so van die os op die jas, in hierdie eeu van korrupsie en moeilike ekonomie, moet ‘n mens wakker wees en jou talente behoorlik benut, mooi werk met jou geld, en soms selfs die eierdans uitvoer, en as jy jou kant gebring het, goeie besluite geneem het, na goeie raad geluister het en as die natuur en die genade met jou was, kan jy dalk tog heelhuids anderkant uitkom.
Terloops, as jy dalk net wonder hoekom die Toortsie nou weer sulke nonsens babbel wat glad nie sin maak nie, dit was deel van haar poging om idiome met ‘n E te gebruik. Genadiglik was Mieliestronk byderhand om haar te help. Persoonlik dink ek dit sal tog dalk maar goed wees as Toortsie wel besluit om haar kop te laat lees.
487,459 ste persoon wat hier inloer! Baie dankie en welkom! Hoop jy loer weer in.